रमेश एकल परिवारमे रहैत अछि । खूब कमाइत अछि, खूब उड़बैत अछि । एक साँझ मोहल्लाक नेना-भुटकाक संग अपन बेटाकेँ खेलाइत देखलक । अपन बेटाक चमचमाइत शर्ट आ आन नेनाक मलिछाह शर्ट देख बाजल "बौआ, घरमे जा कऽ खेल गऽ । "
बेटा उत्तर देलकै " हम एतै खेलब । हमरा एतै नीक लागैत अछि । "
"माँटिमे लेटेनाइ नीक बात नै अछि । घरमे टी॰भी॰ आ विडियो गेम राखल छै । ओहि संग खेलैमे बेसी मजा एतौ । "
रमेशक ई बात सूनि बेटा नकियाइत बाजल "ओकरा संग खेलैमे हम एसगर भऽ जाइत छी, मुदा एतऽ खेलैमे सभक संग रहैत छी । अहाँकेँ बूझल नै अछि जे ट्रेन-ट्रेन खेलैमे सब किओ एक ठाम रहैत अछि आ सबसँ बेसी मजा आबैत अछि । " ई कहि बेटा ट्रेनक इंजन बनि खेलऽ लागल आ रमेश संयुक्त आ एकल परिवारक बीच सम्बन्ध स्थापित करैमे लागि गेल । 